KUALA LUMPUR - Malayan Banking Bhd, masih menunggu kelulusan daripada pihak berkuasa China bagi permohonannya untuk membuka cawangan keempat di China.

Presiden dan Ketua Pegawai Eksekutif Kumpulan Datuk Abdul Farid Alias berkata bank itu telah menyerahkan permohonan kepada Jawatankuasa Kawal Selia Perbankan China dan masih sedang berbincang dengan mereka.

"Kami belum lagi menerima sebarang jawapan daripada mereka, bagaimanapun kami telah menyerahkan permohonan kami dan masih menunggu kelulusan mereka," katanya kepada Bernama selepas pelancaran Program Bantuan Ramadan oleh Maybank Islamic di sini, hari ini.

Ketika ini, Maybank memiliki tiga cawangan di China -- di Hong Kong, Shanghai dan Beijing -- yang menyediakan terutamanya perkhidmatan perbankan borong kepada segmen komersil dan korporat, dengan tumpuan bagi perkhidmatan rentas sempadan dalam konteks Asean-China.

Dilaporkan sebelum ini bahawa Maybank sedang mencari peluang pengambilalihan di negara-negara seperti Thailand, Singapura dan Filipina dalam usaha menjana 40 peratus keuntungannya daripada operasi antarabangsa menjelang 2015.

Abdul Farid dipetik dalam laporan itu sebagai berkata berdasarkan portfolio semasa, Maybank seharusnya boleh memperoleh sumbangan luar negara sehingga 35 peratus pada 2015 dan bakinya perlu datang daripada aktiviti bukan organik.

Maybank masih belum dapat menembusi Thailand, walaupun ia juga sedang berusaha mengembangkan operasinya di Indonesia, Singapura dan Filipina, antara lainnya. - BERNAMA