KUCHING - Jabatan Pengangkutan Jalan (JPJ) akan menggerakkan petugas kejuruteraan awamnya ke semua terminal bas utama di negeri ini bagi memastikan kenderaan awam itu dalam keadaan baik.

Pengarah JPJ Sarawak, Ibrahim Othman berkata, mereka akan menjalankan pemeriksaan ke atas bas ekspres yang akan diguna sepanjang Aidilfitri ini.

"Selain itu, JPJ juga akan menempatkan anggota penguat kuasa di kawasan rehat di sepanjang Jalan Pan Borneo," katanya kepad pemberita selepas program JPJ Bersama Pengusaha dan Pemandu Bas, di sini hari ini.

Beliau berkata, JPJ juga akan bekerjasama dengan Agensi Antidadah Kebangsaan bagi menjalankan ujian dadah secara rambang terhadap pemandu bas ekspres sepanjang perayaan ini.

Sementara itu, Pegawai Penguasa Kanan Lembaga Pelesenan Kenderaan Perdagangan (LPKP) Sarawak, Chen Khen Chai berkata, sebanyak 400 permit telah dikeluarkan kepada pengusaha bas ekspres untuk beroperasi sepanjang tempoh sambutan Aidilfitri kali ini.  - BERNAMA