KUALA LUMPUR - Persatuan Peniaga-Peniaga Kompleks PKNS Shah Alam menafikan dakwaan perniagaan di kompleks itu kini didominasi bukan bumiputera.

Yang Dipertuanya, Amran Yahya berkata, dakwaan itu tidak benar kerana kedudukan peniaga bumiputera di kompleks itu berada dalam keadaan baik.

"Inisiatif pengurusan PKNS Real Estate (PREC) menarik lebih ramai penyewa dengan pelbagai jenis perkhidmatan dan jualan bertujuan menarik lebih ramai pengunjung datang ke pusat membeli-belah ini.

"Usaha ini tidak menjejaskan kedudukan peniaga bumiputera bahkan memberi keuntungan dengan bertambahnya jumlah pengunjung ke kompleks itu," katanya melalui satu kenyataan media hari ini.

Sehubungan itu, Amran melahirkan rasa kesal beliau dengan pihak tertentu kerana memanipulasi isu itu demi kepentingan politik pihak tertentu.

Menurutnya, tindakan itu langsung tidak membantu memartabatkan lagi peniaga bumiputera negara ini.