<p style="text-align: justify;">PUTRAJAYA - Sebanyak 2,400 ladang di seluruh negara menerima Sijil Skim Amalan Ladang Baik Malaysia (MyGAP) yang dikeluarkan Kementerian Pertanian dan Industri Asas Tani (MOA) pada tahun lepas.</p>
<p style="text-align: justify;">Timbalan Menteri Pertanian dan Industri Asas Tani Datuk Tajuddin Abdul Rahman berkata selain menghasilkan produk pertanian yang berkualiti dan selamat dimakan, petani yang memiliki MyGAP juga mendapat laluan mengeksport produk mereka ke luar negara.</p>
<p style="text-align: justify;">"Beberapa negara mempunyai piawaian sendiri dalam menilai produk pertanian yang memasuki negara mereka, bila ada sijil tersebut memudahkan produk petani tempatan menembusi pasaran antarabangsa," katanya.</p>
<p style="text-align: justify;">Beliau berkata demikian pada sidang media selepas melancarkan tagline MyGAP dan seminar kesedaran MyGAP bersama pengusaha dan pembekal Tesco Stores (Malaysia) Sdn Bhd (Tesco Malaysia) di kementerian itu di sini hari ini.</p>
<p style="text-align: justify;">Tajuddin berkata daripada keseluruhan penerima sijil MyGAP itu, 691 ladang adalah dalam subsektor tanaman, dengan keupayaan kapasiti pengeluaran sebanyak 51.6 tan dengan nilai RM194.6 juta.</p>
<p style="text-align: justify;">"Dalam subsektor ternakan pula, sebanyak 146 ladang telah mendapat sijil MyGAP, dengan kapasiti pengeluaran daging dan ayam adalah sebanyak 101.9 tan metrik.</p>
<p style="text-align: justify;">Jumlah pengeluaran sarang burung walit yang dihasilkan oleh premis walit yang mempunyai MyGAP adalah dianggarkan sebanyak 8.1 tan metrik dan nilai pengeluarannya adalah sebanyak RM32.2 juta," katanya.</p>
<p style="text-align: justify;">Bagi subsektor akuakultur pula, sebanyak 42 ladang akuakultur yang memiliki MyGAP mencatatkan kapasiti pengeluaran sebanyak 2,048 tan metrik untuk kolam ternakan udang laut, sangkar ternakan ikan laut dan sangkar ikan air tawar.</p>
<p style="text-align: justify;">Kadar kapasiti pengeluaran bagi udang laut, ikan laut dan ikan air tawar pula adalah sebanyak 2,638 ekor, katanya.</p>
<p style="text-align: justify;">Sementara itu, Ketua Pegawai Eksekutif Tesco Malaysia Georg Fischer yang turut hadir berkata Tesco Malaysia berbangga menjadi peserta industri pertama bekerja dengan kementerian ini untuk memastikan amalan pertanian baik diterapkan di kalangan para petani tempatan.</p>
<p style="text-align: justify;">"Menerusi MyGAP, Tesco Malaysia akan bekerja rapat dengan Kementerian Pertanian dan Industri Asas Tani dalam memastikan kesemua pembekal barangan segarnya akan mendapat pensijilan MyGAP sepenuhnya.</p>
<p style="text-align: justify;">Kerjasama ini akan menyaksikan pembekal-pembekal Tesco mendapat khidmat perundingan profesional dan bimbingan dalam amalan baik pertanian," katanya. - BERNAMA</p>