<strong>Biarpun ada sumber dari pejabat Exco Selangor yang mengatakan bahawa mereka tidak akan bertemu Menteri Besar Selangor Tan Sri Abdul Khalid Ibrahim secara individu, tetapi ada Exco yang sudah pun menemui beliau hari ini.</strong>

<strong>Laman blog The Flying Kick dalam entri terbarunya menyebut tiga orang Exco masing-masing dari DAP, Parti Keadilan Rakyat (PKR) dan PAS sudah pun menemui Khalid di pejabatnya tadi.</strong>

Mereka ialah Teng Chang Kim dari DAP, Elizabeth Wong dari PKR dan Dr Ahmad Yunus Hairi dari PAS.

Chang Kim yang merupakan Ahli Dewan Undangan Negeri (ADUN) Sungai Pinang, tiba di Bangunan Sultan Abdul Aziz Shah di Shah Alam pada pukul 8 pagi, disusuli oleh ADUN Bukit Lanjan Elizabeth Wong tiba pukul 10 pagi dan ADUN Sijangkang Ahmad Yunus yang tiba 20 minit kemudian.

Chang Kim merupakan Exco Kerajaan Tempatan, Kajian dan Penyelidikan, Elizabeth pula Exco Pelancongan, Hal Ehwal Pengguna dan Alam Sekitar manakala Ahmad Yunus ada Exco Belia dan Sukan, Infrastruktur dan Kemudahan Awam negeri.

Semalam, Abdul Khalid sudah pun memaklumkan akan menemui barisan Exconya hari ini bagi mengetahui adakah mereka menyokong dan bersedia bekerjasama dengannya dalam pentadbiran negeri.

Abdul Khalid pula, tiba di pejabatnya di bangunan sama pada pukul 9.30 pagi, setengah jam sebelum pertemuan itu bermula.

Pertemuan itu diadakan sehari selepas beliau mendapat perkenan dari Sultan Selangor Sultan Sharafuddin Idris Shah untuk terus kekal dan menjalankan tugas sebagai Menteri Besar pada mesyuarat Dewan Diraja Selangor.

Pada mesyuarat itu, Abdul Khalid menjelaskan beliau masih memiliki sokongan majoriti ADUN walaupun dipecat keahlian sebagai ahli dari PKR.

Beliau setakat ini mendapat sokongan kukuh daripada empat Exco PAS yang merupakan syarat minimum yang diperlukan mengikut Artikel 53 (2) Undang-Undang Tubuh Negeri Selangor untuk mentadbir. - <strong>MYNEWSHUB.MY</strong>

Oleh : <strong>KUMBANG WIRA</strong>