SAO PAULO - Jurulatih Belanda, Louis van Gaal mendakwa Persekutuan Bola Sepak Antarabangsa (FIFA) cuba bermain ‘muslihat’ terhadap jadual kempen Piala Dunia apabila ia dilihat lebih memihak kepada cabaran tuan rumah, Brazil.

Van Gaal menyuarakan betapa ‘tidak munasabah’ Brazil yang sebelum ini bermain dua perlawanan Kumpulan A lebih awal daripada mereka kini hanya beraksi selepas skuad Oranje itu menentang dulu Chile, awal pagi esok.

Beliau bimbang Brazil akan mendapat kelebihan kerana pada ketika mereka menentang Cameroon beberapa jam kemudian mereka sudah tahu keputusan dan kedudukan Belanda dalam Kumpulan B.

“Setiap kali selepas perlawanan, FIFA akan membuat publisiti ‘Fair Play’. Sebaliknya, FIFA sendiri kemudian melakukan helah ini, sudah tentu ia tidakwajar,” kata Van Gaal.

Pasukan teratas Kumpulan A, ketika ini didahului Brazil, akan berdepan pasukan kedua Kumpulan B dan sebaliknya dalam saingan kalah mati kelompok 16 terakhir, minggu depan.

Brazil dan Belanda berpotensi menjadi juara pada kempen Piala Dunia kali ini dan kedua-duanya dilihat cuba mengelakkan daripada bertemu pada peringkat seterusnya.

Van Gaal yang memberitahu media di Sao Paulo menyatakan bahawa mereka kini hanya mahu memberi tumpuan untuk menang ke atas Chile, esok.
Pengurus baru Manchester United itu juga menyoal FIFA pemilihan jurulatih dari Gambia, Bakary Gassama, 35, mengadili perlawanan awal pagi esok.

”Saya hanya akan menganggap bahawa FIFA sudah memilih pengadil yang cemerlang. Saya hanya berharap FIFA menjalankan satu prosedur pemilihan pengadil yang baik,” kata Van Gaal. - Agensi.