LONDON - Bintang terbaharu Chelsea, Diego Costa berkata pengurus Jose Mourinho memberitahunya pasukan itu akan beraksi berpandukan kekuatannya pada musim depan.

“Satu daripada perkara utama yang dia katakan ialah dia tidak mahu saya berubah,” kata penyerang kebangsaan Sepanyol kelahiran Brazil itu.

“Ia adalah keputusan Jose dan kelab untuk membeli saya dan alasan mereka mahukan saya kerana cara saya bermain di Atletico (Madrid).

“Saya tidak fikir saya perlu banyak berubah. Saya hanya perlu memperbaiki beberapa perkara yang kecil untuk menjadi pemain lebih baik. Harap-harapnya saya akan mendapat musim yang sama seperti sebelum ini.”

Costa, 25 menjaringkan 36 gol musim lalu dan membantu Alletico memenangi kejuaraan La Liga Sepanyol dalam tempoh 18 tahun selain aksi di final Liga Juara Eropah.

Secara keseluruhan, Costa sudah meledak 64 gol sepanjang 134 penampilannya bersama kelab Sepanyol itu.

“Saya berkata kepada peminat kami yang mereka perlu yakin yang saya akan beraksi sebaik mungkin untuk kelab ini untuk memastikan kami berpeluang untuk menjuarai sebanyak mana mungkin trofi,” katanya.

“Saya adalah sebahagian daripada kumpulan pemain yang hebat di sini dan kami akan memberikan yang terbaik kepada peminat amat yang mereka mahukan iaitu kejuaraan,” kata Costa mengakui keputusan menyertai Chelsea amat mudah.

“Kami memiliki beberapa pemain terbaik di dunia, pengurus terbaik di dunia dan ia kelab yang mempunyai sejarah yang hebat. Kerana itu saya memilih Chelsea dan saya akan mempertahankannya.” - AFP