ALOR GAJAH - Sebanyak 117 rumah kampung dan tiga sekolah di Durian Tunggal di sini mengalami kerosakan akibat ribut yang melanda kawasan itu hari ini.

Semua rumah terlibat terletak di Kampung Padang Keladi, Kampung Bukit Balai, Kampung Padang Kerbau dan Kampung Pulau serta tiga sekolah iaitu Sekolah Menengah Kebangsaan (SMK) Durian Tunggal, Sekolah Kebangsaan Durian Tunggal dan SJK (C) Sin Wah mengalami pelbagai kerosakan akibat angin kencang dan dihempap pokok dalam kejadian pukul 5.45 pagi tadi.

Anggota Dewan Undangan Negeri Durian Tunggal Datuk Ab Wahab Ab Latip berkata 18 daripada rumah di empat kampung berkenaan dan SMK Durian Tunggal mengalami kerosakan teruk.

"Dua bilik gerakan iaitu di Kampung Padang Keladi dan Kampung Bukit Balai dibuka untuk menempatkan sementara lima keluarga yang mengalami kerosakan rumah yang teruk.

Tiga ratus pelajar dari SMK Durian tunggal turut dipindah sementara keDewan Japerun Durian Tunggal untuk tujuan keselamatan," katanya pada sidang akhbar selepas mesyuarat khas bencana itu di sini hari ini.

Turut hadir Anggota Parlimen Alor Gajah Datuk Koh Nai Kwong.

Ab Wahab berkata dalam insiden tersebut, seorang kanak-kanak lelaki berusia sembilan tahun dari Kampung Bukit Balai mengalami kecederaan di bahagian kepala dan terpaksa menerima tiga jahitan.

"Tiada kemalangan jiwa dilaporkan tetapi jumlah sebenar rumah yang rosak di kawasan ini dijangka meningkat kerana bilangan ini hanya melibatkan rumah di kawasan kampung, kita belum lagi lihat rumah di kawasan perumahan," katanya.

Beliau berkata kerajaan negeri akan menyalurkan bantuan wang tunai menerusi tabung bencana sehingga RM2,000 kepada setiap keluarga bergantung kepada kerosakan rumah yang dialami manakala bahan binaan bernilai RM5,000 turut dibekalkan menerusi peruntukan 'Mesra Rakyat'.

Katanya bantuan itu akan disalurkan kepada mangsa terutama yang mengalami kerosakan rumah yang teruk bermula petang ini dan bantuan berupa barang keperluan asas turut diedarkan Jabatan Kebajiakan Masyarakat untuk meringankan beban mangsa.

"Mangsa ribut yang belum membuat laporan diharap dapat berbuat demikian dengan kadar segera agar bantuan dapat disalurkan kepada mereka," katanya. - BERNAMA