<p style="text-align: justify;">KUALA LUMPUR - Ratu skuasy negara Datuk Nicol David maju setapak lagi untuk memburu kejuaraan Terbuka Britain buat kali kelima apabila melangkah ke suku akhir di Arena Sports, Universiti Hull, England.</p>
<p style="text-align: justify;">Pada pusingan kedua awal hari ini, Nicol mengambil masa 40 minit untuk mengalahkan pemain tuan rumah dan pilihan ke-16, Sarah-Jane Perry, 11-6, 13-11 dan 11-4.</p>
<p style="text-align: justify;">Pada peringkat suku akhir esok, Nicol, selaku pemain nombor satu dunia, akan bertemu dengan Omneya Abdel Kawy.</p>
<p style="text-align: justify;">Pemain Mesir itu mencipta kejutan besar pada pusingan kedua apabila menyingkirkan pemain pilihan keenam, Camille Serme dari Perancis, dengan keputusan 8-11, 9-11, 11-6, 11-9 dan 13-11.</p>
<p style="text-align: justify;">"Gembira untuk menang 3-0 selepas saingan sengit dengan Sarah-Jane," kata Nicol, 30, dalam mesej twitternya.

Pemain kelahiran Pulau Pinang itu memenangi kejuaraan Terbuka Britain pada 2005, 2006, 2008 dan 2012.</p>
<p style="text-align: justify;">Dalam pada itu, seorang lagi pemain negara, Low Wee Wern akan menentang pemain England, Sarah Kippax pada saingan suku akhir, lewat hari ini.</p>
<p style="text-align: justify;">Sarah terpaksa berhempas pulas selama 84 minit untuk menempah slot suku akhir apabila mengalahkan pemain Guyana, Nicolette Fernandes dengan keputusan  15-17, 11-7, 13-15, 11-3 dan 12-10. - BERNAMA</p>