KUALA LUMPUR - Malaysia menjemput sebanyak 76 buah negara untuk menyertai Majlis Tilawah Dan Menghafaz Al-Quran Peringkat Antarabangsa Ke-56 Tahun yang akan berlangsung di Pusat Dagangan Dunia Putra (PWTC) di sini bermula 16 hingga 21 Jun 2014.

Ketua Pengarah Jabatan Kemajuan Islam Malaysia (Jakim), Datuk Othman Mustapha berkata, Majlis Tilawah Al-Quran Peringkat Antarabangsa diadakan dari 16 hingga 21 Jun ini manakala Majlis Menghafaz Al-Quran Peringkat Antarabangsa pada 17 hingga 19 Jun 2014.

“Sebanyak 29 buah negara dijemput bagi kategori Tilawah Al-Quran di mana setiap negara berpeluang menghantar seorang qari dan seorang qariah. Bagi kategori Hafazan Al-Quran, sebanyak 27 buah negara dijemput menyertainya di mana kebanyakkannya terdiri dari negara-negara Timur Tengah, Afrika dan beberapa negara yang lebih kepada bacaan secara tadwir (tanpa tarannum).

“Sementara itu, sebanyak 20 buah negara dibuka jemputan secara pilihan terbuka, dimana negara tersebut boleh membuat pilihan sama-sama untuk menyertai Kategori Tilawah atau Kategori Hafazan,” katanya melalui satu kenyataan media hari ini.

Othman berkata, bagi kategori Tilawah Al-Quran, Malaysia akan diwakili johan qari dan qariah Majlis Tilawah Al-Quran Peringkat Kebangsaan Ke-57 iaitu Ahmad Tirmizi Ali dari Terengganu dan Hanimzah Jalaluddin dari Pahang.

Manakala, kategori Hafazan Al-Quran akan diwakili johan lelaki dan wanita kategori 30 Juzuk Majlis Menghafaz Al-Quran Peringkat Kebangsaan Ke-35 iaitu Mohd. Ersyad Abdullah dari Kedah dan Norhaafizah Mohd. Shafie dari Selangor.

Jelasnya, Majlis Tilawah Dan Menghafaz Al-Quran Peringkat Antarabangsa Kali Ke-56 ini akan dihakimi oleh 14 jemaah hakim dari pelbagai negara.

Menurutnya, juara kategori Tilawah Al-Quran akan mendapat hadiah berupa Jongkong Emas (Gold Bar) sumbangan Yayasan Pembangunan Ekonomi Islam Malaysia (YaPEIM), piala dan wang tunai RM40,000 manakala naib johan menerima wang tunai RM30,000.

Katanya, tempat ketiga kategori itu akan mendapat RM20,000, keempat (RM15,000), kelima (RM10,000) dan hadiah saguhati (RM3,000).

Tambahnya, juara kategori Menghafaz Al-Quran akan menerima hadiah RM20,000 berserta tambahan RM10,000. sumbangan YaPEIM dan naib johan (RM15, 000), ketiga (RM10, 000) dan saguhati (RM3,000).