Houston - Pihak berkuasa zoo di sini menempatkan seekor gajah, Tess, untuk menjalani diet dan senaman bagi membantunya mengurangkan beratnya sebanyak 228 kilogram sebelum melahirkan anak hujung tahun ini.

“Tess perlu menjalani diet kerana apabila dia semakin hampir untuk beranak, dia akan kurang bergerak dan kurang aktif,” kata kurator Zoo Houston, Daryl Hoffman.

Dengan berat 3,500 kilogram, Tess dikatakan terlebih berat sebanyak enam peratus.

Pegawai zoo berkata, jika beratnya bertambah, haiwan itu akan sukar untuk melahirkan anak.

Selain diberi makanan berkalori rendah, Tess juga dibawa berjalan sejauh 3.2 kilometer di dalam kurungannya setiap pagi sebelum ketibaan pengunjung.

Ia juga menjalani latihan kaki untuk menguatkan otot yang digelar ‘yoga gajah.’