KUALA LUMPUR - Komen penasihat undang-undang UMNO, Datuk Mohd. Hafarizam Harun bahawa Presiden Parti Keadilan Rakyat (PKR), Datuk Seri Dr. Wan Azizah Wan Ismail tidak sesuai menjadi Menteri Besar Selangor kerana wanita lazimnya mengalami uzur syarie tidak masuk akal sekiranya Wan Azizah telah mencapai menopaus.

Ketua Wanita MIC Wilayah Persekutuan, Kogilam Suppiah berkata, komen itu tidak logik memandangkan Wan Azizah telah berusia 61 tahun dan jika beliau telah menopaus maka tidak menghalangnya daripada mengiringi Sultan dalam mana-mana majlis keagamaan.

“Memandangkan usia Wan Azizah 61 tahun, saya mahu bertanya kepada Mohd. Hafarizam apa kata jika Presiden PKR itu telah mencapai menopaus?. Apa alasan logik dan tidak masuk akal lain yang beliau akan katakan bahawa Wan Azizah tidak layak menjadi Menteri Besar.

“Isu haid ini menyimpang, jijik, tidak sensitif dan berbeza dengan kenyataan wanita di zaman moden ini,’ katanya melalui satu kenyataan media hari ini.

Sehubungan itu, Kogilam Suppiah berkata, penindasan dan diskriminasi terhadap wanita dalam politik dengan menggunakan logik seperti dikemukakan Mohd. Hafarizam sangat tidak kualiti, murah dan seksis.

Mohd. Hafarizam sebelum ini dilaporkan berkata, Wan Azizah tidak sesuai menjadi Menteri Besar Selangor kerana wanita lazimnya mengalami uzur syarie dan ini bermaksud beliau tidak dapat selalu mengiringi sultan.

Beliau dipetik berkata, walaupun tiada halangan gender bawah undang-undang tubuh Selangor, terdapat kebimbangan praktikal dalam memilih wanita sebagai menteri besar. - mynewshub.my