KUALA LUMPUR - Kementerian Kewangan menafikan dakwaan pemimpin pembangkang kononnya Lembaga Hasil Dalam Negeri (LHDN) bakal menjadi badan pelaburan seperti 1Malaysia Development Berhad (1MDB) berikutan cadangan meminda Akta LHDN 1995.

Kementerian Kewangan dalam satu kenyataan media menjelaskan, pindaan itu bertujuan meningkatkan produktiviti LHDN dan memberi kelonggaran daripada segi penentuan perjawatan dan gaji kakitangan agensi itu.

Malah, kata kenyataan itu, pindaan akta tersebut tidak akan mengubah tugas dan peranan utama LHDN sebagai ejen kutipan cukai langsung dan kesemua kutipan cukai langsung yang dikutip akan disalurkan kepada Kumpulan Wang Disatukan Persekutuan.

"Sebaliknya, LHDN hanya akan dibayar sejumlah fi dalam melaksanakan perkhidmatan sebagai ejen kutipan cukai langsung. Fi ini akan digunakan untuk membiayai kos operasi dan pembangunan LHDNM.

"Memandangkan LHDN bertanggungjawab untuk mengurus kos perbelanjaan operasi dan pembangunanya sendiri, maka LHDN dibenarkan untuk membuat pelaburan menggunakan lebihan daripada penjimatan kos operasi dan pembangunan," kata kenyataan itu hari ini.

Kementerian Kewangan bagaimanapun memaklumkan, cadangan pindaan Akta LHDN 1995 [Akta 533] yang dijadual dibentangkan dalam sesi Parlimen kali ini ditangguhkan.

Penangguhan itu bagi membolehkan semakan semula dibuat ke atas cadangan pindaan akta tersebut dan selepas semakan semula, pindaan akan dibentangkan dalam sesi Parlimen akan datang.

Media pada 12 Jun lalu melaporkan Ahli Parlimen Kelana Jaya, Wong Chen mengingatkan LHDN bakal menjadi badan pelaburan seperti 1Malaysia Development Berhad (1MDB) susulan cadangan meminda Akta LHDN 1995.

Chen mendakwa, Kementerian Kewangan bercadang untuk penubuhan panel pelaburan badan itu bagi menggunakan wang pembayar cukai membeli bon, hutang atau harta lain yang difikirkan patut dalam pindaan Rang Undang-undang LHDN.

“Jika rang undang-undang itu diluluskan, ia pada dasarnya akan mengubah LHDN kepada satu badan pelaburan seakan 1MDB. Semua cukai dan pendapatan mesti diambil kira serta dimasukkan ke dalam Kumpulan Wang Disatukan Persekutuan," dakwanya. - mynewshub.my

&nbsp;