ICAO menerusi kenyataan Ketua Komunikasi Anthony Philbin berkata, bukan tugas ICAO untuk membuka atau menutup laluan udara mahu pun memberi amaran tentang bahaya di mana-mana laluan selaras dengan Konvensyen Antarabangsa Chicago berkaitan Penerbangan Awam.

Kenyataan ini dibuat berikutan nahas pesawat MH17 yang mengorbankan 298 nyawa termasuk 44 dari Malaysia telah mencetuskan polemik antarabangsa.

ICAO dilihat enggan mengaku gagal memberi amaran tentang laluan udara berbahaya kepada ahlinya hingga terjadi nahas MH17.

Peliknya April lalu, ICAO dilaporkan telah mengeluarkan amaran berkaitan risiko di ruang udara Crimea yang ditawan Rusia namun amaran itu kemudiannya ditarik balik selepas mencetuskan kekeliruan pada pusat kawalan udara. Kalau dulu boleh keluarkan amaran, kenapa sekarang tidak?

<strong><a href=" http://mynewshub.my/main/2014/07/19/bukan-tugas-kami-beri-amaran-bahaya-roket-icao/" target="_blank">(BACA - Bukan Tugas Kami Beri Amaran Bahaya Roket – ICAO)</a></strong>

Sebaliknya tanggung jawab itu diserahkan bulat-bulat kepada negara ahli untuk memaklumkan amaran keselamatan ruang udara masing-masing kecuali dalam kes istimewa seperti kegagalan amaran dikeluarkan pihak kerajaan kerana masalah perhubungan atau ICAO sememangnya diminta untuk menjadi wakil.

Dalam usaha mencari penjahat sebenar yang menembak jatuh pesawat komersial ini untuk dibawa ke muka pengadilan, punca kejadian turut dibongkar dari semua aspek.

Antaranya terdapat suara nakal menyatakan Syarikat Penerbangan Malaysia (MAS) bersalah kerana tergamak melalui ruang udara berisiko semata-mata mahu menjimatkan masa perjalanan dan kos minyak.

Ini adalah kenyataan yang amat kejam kerana dengan sejarah MH370 belum pun pulih kesannya adalah mustahil untuk MAS bertindak bodoh mencagarkan reputasi syarikat dan nyawa penumpang serta anak kapal semata-mata kerana minyak kapal terbang.

Hakikatnya laluan digunakan MH17 diluluskan oleh Persatuan Penerbangan Awam Antarabangsa (ICAO) sebagai mana dijelaskan Menteri Pengangkutan Datuk Seri Liow Tiong Lai dalam sidang media di Hotel Sama-Sama, Sepang.

Mengikut laporan Wall Street Journal, pegawai Eurocontrol di pusat kawalan trafik udara Eropah turut mengesahkan bahawa 75 penerbangan komersial dari pelbagai negara telah melalui laluan digunakan MH17 dua hari sebelum nahas. Justeru tidak hairanlah pesawat MAS turut menggunakan laluan ini tanpa ragu-ragu.

Tak banyak negara mahu mencalar ego dengan mendakwa ruang udara mereka tidak selamat dilalui kerana dikuasai puak penentang justeru sepatutnya menjadi tanggung jawab sebuah persatuan terbesar yang memayungi penerbangan awam untuk memberi nasihat dan amaran kepada ahlinya.

Itu pun Malaysia telah menerima saranan tersebut dan tidak menggunakan ruang udara dimaksudkan tetapi apabila MH17 dibedil secara salah dipercayai oleh puak pemisah Rusia yang berpengkalan di Donestk, Timur Ukraine, ICAO tampil dengan alasan bukan tugas mereka untuk mengeluarkan amaran.

Justeru nampak jelas di sini, persatuan terbesar penerbangan awam ini mahu lepas tangan dan meletakkan salah di negara terlibat semata-mata. - MYNEWSHUB.MY