<strong>NASIB</strong> Perak sama ada akan terus berada di Liga Super akan ditentukan dalam perlawanan akhir mereka menentang Pahang di tempat sendiri Rabu ini.

Perak kini berada di kedudukan ke-11 daripada 12 pasukan dengan mengumpul 23 mata setelah mengharungi 21 perlawanan.

Pengurus pasukan Datuk Azhar Ahmad mengakui skuad 'The Boss Gaurus' tidak selesa dengan kedudukan itu.

"Kalau kita menang, selesai masalah (untuk kekal di Liga Super), tidak perlu lagi kira gol dan mata. Menang ke atas Pahang, maka Perak kekal di Liga Super," katanya kepada pemberita di sini hari ini.

Namun pada masa yang sama beliau yakin untuk menundukkan Pahang berdasarkan keupayaan mereka menundukkan Lions XII 2-0 Sabtu lalu.

Bagi menghadapi Pahang, Azhar berkata penasihat teknikal Karl-Heinz Weigang akan berbincang dengan ketua jurulatih Abu Bakar Fadzim untuk mengatur strategi pasukan.

"Perak kaya dengan pemain seperti Mohd Norhakim Isa, Mohd Ridzuan Azly Hussam, Hafiz Ramdan yang bermain cukup baik, lincah dan menggerunkan pasukan lawan. Apa-apa pun kita sentiasa mereka strategi untuk memastikan kemenangan ke atas Pahang," katanya.

Khidmat pemain import baharu yang diambil seperti Hassan Daher, Abdulafees Abdulsalam, Marco Tulio dan Milan Purovic juga memberi tanda positif kepada Perak, katanya.

Beliau berkata jika Perak mencatat kemenangan lebih banyak pada awal musim, sudah pasti mereka tidak akan berada dalam situasi sukar pada penghujung musim.

Perak hanya merekod dua kemenangan pada awal musim dan kemudian membuat beberapa perubahan drastik dalam pengurusan pasukan yang kemudiannya memberi lima lagi kemenangan di akhir-akhir musim termasuk pada Sabtu lalu.

"Namun selagi belum habis perlawanan Liga Super, perjuangan dan titik peluh terakhir kita juga belum berakhir.

"Saya akui di awal saingan, pemain kita yang terdiri daripada pemain Piala Presiden tidak ada pendedahan dan pengalaman yang cukup selain kita tersilap langkah dalam pengambilan pemain import," tambahnya. - BERNAMA