JOHOR BAHRU - Empat lelaki bersenjatakan parang dan kapak hanya mengambil masa tiga minit untuk menyamun sebuah kedai emas di Masai, di sini hari ini.

Ketua Polis Daerah Seri Alam, Superintendan Abdul Samad Salleh berkata, dalam kejadian kira-kira 10.30 pagi itu keempat-empat lelaki yang memakai topi keledar itu melarikan beberapa dulang barang kemas daripada kedai terbabit.

"Mereka hanya mengambil masa tiga minit untuk melakukan jenayah itu, sebelum melarikan diri menggunakan motosikal berkuasa tinggi," katanya kepada pemberita di lokasi kejadian hari ini.

Ketika kejadian itu katanya, beberapa pekerja kedai emas itu baru sahaja memulakan tugas dan meminta sesiapa yang menyaksikan kejadian jenayah itu supaya tampil membantu siasatan.

Abdul Samad berkata, pihaknya sedang menilai jumlah kerugian yang ditanggung oleh kedai emas itu. - BERNAMA