KUALA LUMPUR - Sebanyak 100 pelajar menerima Anugerah Kecemerlangan daripada Lembaga Tabung Haji (TH) berikutan keputusan cemerlang mereka dalam Ujian Penilaian Sekolah Rendah (UPSR), Penilaian Menengah Rendah (PMR) dan Sijil Pelajaran Malaysia (SPM) tahun lalu.

Mereka terdiri daripada 50 pelajar UPSR, 30 pelajar PMR dan 20 pelajar SPM.

Pengarah Urusan Kumpulan dan Ketua Pegawai Eksekutif TH, Tan Sri Ismee Ismail berkata anugerah diberikan kepada anggota Kelab TaHa.

"TH komited dalam membantu pembangunan komuniti Islam di Malaysia khususnya dalam bidang pendidikan. Sebanyak 335 permohonan diterima untuk anugerah ini yang disaring bukan sahaja berdasarkan kecemerlangan akademik tetapi juga penerimanya perlu aktif dalam kokurikulum dan kekerapan simpanan dalam akaun TH," katanya ketika merasmikan majlis itu di Ibu Pejabat TH di sini hari ini.

Kelab TaHa dilancarkan pada tahun 2008 yang disasarkan kepada penabung muda yang berumur dari tujuh hingga 17 tahun.

Antara penerima anugerah ialah pasangan adik-beradik dari Kelantan, Ahmad Asif Azam Khan, 13, dan kakaknya Nooreen Syafiqa, 16, yang menggangap anugerah itu dapat membakar semangat mereka untuk lebih berjaya dalam pelajaran di masa hadapan.

Ahmad Asif yang merupakan pelajar Maktab Rendah Sains Mara Pasir Tumboh juga merupakan Tokoh Program Permata Pintar yang merupakan program pendidikan khas untuk kanak-kanak berbakat luar biasa cetusan ilham isteri perdana menteri Datin Seri Rosmah Mansor.

Setiap penerima menerima wang debit antara RM200 hingga RM500 beserta plak dan sijil. - BERNAMA