<p style="text-align: left;">JOHOR BAHRU - Dua beranak ditemui mati berlumuran darah akibat dibunuh di dalam bilik di rumah mereka di sebuah pangsapuri berhampiran Kip Mart Tampoi di sini, awal pagi ini.</p>
<p style="text-align: left;">Dalam kejadian kira-kira jam 1 pagi itu, mangsa, S Patmavathy, 63, dan anak lelakinya, S Suba, 40, disahkan maut di lokasi kejadian akibat cedera parah.</p>
<p style="text-align: left;">Timbalan Ketua Polis Johor Datuk Ismail Yatim berkata, pihaknya menerima panggilan kecemasan daripada jiran mangsa yang memaklumkan kejadian selepas melihat kesan darah di bahagian depan rumah mangsa.</p>
<p style="text-align: left;">"Pintu rumah berkenaan bertutup tetapi tidak berkunci dan kami menemui dua beranak itu terbaring di dalam bilik.</p>
<p style="text-align: left;">"Mayat mangsa dibawa ke unit forensik Hospital Sultanah Aminah ( HSA ) untuk bedah siasat,"katanya.</p>
<p style="text-align: left;">Dua lelaki warga asing yang dipercayai terbabit dengan kes pembunuhan ini kini diburu bagi membantu siasatan. - <strong>myMetro Online</strong></p>