KLANG - Seorang lelaki maut apabila rumah teres dua tingkat yang didiaminya terbakar di Ambang Botanic 2 di sini, pagi tadi.

Yap Soon Tian, 75, yang sedang tidur di bilik tingkat bawah dalam kejadian kira-kira 7 pagi itu dipercayai mati akibat terhidu asap tebal.

Penolong Pengarah Operasi Jabatan Bomba dan Penyelamat Selangor, Mohd Sani Harul berkata anak lelaki mangsa yang juga pemilik rumah berkenaan dan seorang cucu lelaki mangsa turut berada di rumah itu ketika kejadian.

"Mereka yang berada di bahagian lain rumah itu sempat menyelamatkan diri," katanya.

Beliau berkata kebakaran mungkin berpunca daripada penyaman udara di bilik mangsa, namun punca sebenar masih disiasat. - BERNAMA