KUALA LUMPUR - Hong Leong Bank Berhad (HLBB) akan menaikkan kadar pembiayaan asas (BFR) bank itu daripada 6.60 peratus kepada 6.85 peratus berkuatkuasa 16 Julai ini.

Manakala, Hong Leong Islamic Bank Berhad (HLISB) akan turut menaikkan kadar pembiayaan Islam (IFR) bank itu daripada  6.60 peratus kepada 6.85 peratus berkuatkuasa pada tarikh sama.

HLBB dalam satu kenyataan media memberitahu, kadar deposit tetap (FD) dan deposit semasa (TD-i) bagi 1, 6 dan 12 bulan masing-masing akan dinaikkan kepada 3.05 peratus, 3.20 peratus dan 3.30 peratus.

"Langkah ini berikutan Bank Negara Malaysia (BNM) menaikkan Kadar Dasar Semalaman (OPR) kepada 3.25 peratus pada 10 Julai lalu," kata kenyataan itu hari ini.

Media pada 10 Julai lalu melaporkan BNM memutuskan untuk menaikkan OPR pada kadar 25 mata asas kepada 3.25 peratus.

Keputusan ini dibuat dalam mesyuarat jawatankuasa dasar monetari.

Perubahan ke atas OPR itu antara lainnya akan menjejaskan kadar pinjaman asas dan kadar faedah jangka pendek.

Ia termasuk kadar faedah untuk pinjaman perumahan.