<p style="text-align: justify;">KUALA LUMPUR - Suruhanjaya Hak Asasi Manusia Malaysia (Suhakam) mengalu-alukan penjelasan Perdana Menteri, Datuk Seri Najib berhubung prinsip hak asasi di negara ini.</p>
<p style="text-align: justify;">Pengerusinya, Tan Sri Hasmy Agam berkata, kenyataan Najib melalui laman Facebook itu sangat dialu-alukan kerana ia menyampaikan pendirian yang jelas tentang pandangan kerajaan ke atas konsep hak asasi di Malaysia.</p>
<p style="text-align: justify;">“Suhakam mengalu-alukan penjelasan Perdana Menteri seperti yang dipaparkan di laman Facebook beliau yang menyatakan kerajaan komited terhadap prinsip dan nilai hak asasi manusia serta menerima pakai falsafah, konsep dan norma Pengisytiharan Hak Asasi Manusia Sejagat (UDHR).</p>
<p style="text-align: justify;">“Suhakam menghargai cabaran yang dihadapi oleh kepimpinan negara dalam menangani isu-isu hak asasi manusia dalam masyarakat majmuk ini,” katanya melalui satu kenyataan media hari ini.</p>
<p style="text-align: justify;">Kata Hasmy, kerajaan perlu menyampaikan pendirian berkenaan bagi mengelak sebarang kekeliruan yang mungkin timbul dan bagi memastikan kredibiliti negara di peringkat antarabangsa terpelihara. - mynewshub.my</p>