KUALA LUMPUR - Persidangan Khas Dewan Rakyat hari ini bagi membahaskan usul mengenai nahas pesawat Malaysia Airlines (MAS) MH17, turut menjadi platform untuk membangkitkan penderitaan penduduk Gaza, Palestin, yang kini diserang rejim Zionis.

Perdana Menteri, Datuk Seri Najib Tun Razak berkata, Malaysia tidak pernah sekali-kali melupakan rakyat Palestin walaupun masih diselubungi perasaan dukacita dan kesedihan atas tragedi yang menimpa MH17.

"Oleh itu, kita mendesak supaya gencatan senjata dilakukan serta-merta," katanya ketika membentangkan usul mengenai tragedi pesawat MH17 yang terhempas di timur Ukraine, Khamis lepas pada persidangan itu.

Serangan tentera Israel bermula 8 Julai lepas itu dilapor mengorbankan lebih 600 rakyat Palestin dan lebih 3,500 lagi cedera manakala lebih 80,000 penduduk kehilangan tempat tinggal.

Penerbangan MH17 yang membawa 298 penumpang termasuk 43 warga Malaysia sedang dalam perjalanan dari Amsterdam ke Kuala Lumpur apabila ia dipercayai ditembak dan terhempas di wilayah Donetsk. - BERNAMA