KUANTAN - Perdana Menteri Datuk Seri Najib Tun Razak hari ini berbuka puasa bersama lebih 10,000 penduduk Kuantan di Padang Majlis Perbandaran Kuantan 1, di sini.

Mereka yang menyertai majlis itu kelihatan begitu teruja dengan kehadiran secara mengejut pemimpin nombor satu negara itu bersama isteri Datin Seri Rosmah Mansor.

Najib yang memakai baju Melayu berwarna merah jambu, dan Rosmah turut bersila di atas padang untuk menikmati juadah berbuka puasa bersama rakyat, di samping Menteri Besar Pahang Datuk Seri Adnan Yaakob.

Perdana Menteri meluangkan masa selama 15 minit sebelum beredar ke Masjid Negeri Sultan Ahmad 1 untuk menunaikan solat Maghrib bersama isteri dan para jemaah lain.

Sebelum itu, Najib dan Rosmah menyampaikan sumbangan kepada anak-anak yatim di masjid itu.

Sementara itu, Mohd Faizal Ismail, 32, yang ditemui berkata, beliau tidak menyangka Perdana Menteri sudi untuk berbuka puasa bersama rakyat tanpa sebarang meja khas disediakan.

"Saya kagum apabila Perdana Menteri juga boleh bersila bersama-sama rakyat untuk berbuka puasa di padang tanpa ada layanan khas.

"Ini menunjukkan beliau merupakan seorang pemimpin yang benar-benar berjiwa rakyat," katanya kepada Bernama ketika ditemui selepas berbuka.

Mohd Faizal yang datang ke situ bersama keluarga berkata, majlis berbuka puasa di Padang MPK itu bukan perkara asing bagi penduduk Kuantan, namun ia amat istimewa hari ini kerana kehadiran Perdana Menteri. - BERNAMA