GEORGETOWN - Pelan Induk Pengangkutan Pulau Pinang menyasar 40 peratus penggunaan pengangkutan awam menjelang tahun 2030 berbanding 3.2 peratus kadar yang direkodkan kini.

Pengerusi Kerajaan Tempatan, Pengurusan Lalu Lintas dan Tebatan Banjir negeri Chow Kon Yeow berkata projek bernilai RM27 bilion itu memberi tumpuan kepada pelaksanaan sistem pengangkutan awam menyeluruh termasuk jaringan trem dan transit aliran ringan (LRT) bagi menangani masalah kesesakan lalu lintas di negeri itu.

"Ini keutamaan kerajaan negeri sekarang iaitu menambah baik akses pergerakan rakyat bukan hanya kenderaan, selaras dengan peningkatan populasi pengguna dijangka mencapai 2.54 juta menjelang 2030," katanya kepada pemberita ketika menghadiri seminar Kesan Pelaksanaan Pelan Induk Pengangkutan Pulau Pinang, di sini hari ini.

Seminar anjuran Perrsekutuan Hartanah Antarabangsa (Fiabci) cawangan Pulau Pinang itu bertujuan menyediakan platform kepada pemaju dan ejen hartanah, arkitek, kontraktor dan pelabur untuk mendapat maklumat mengenai pelan berkenaan.

Dalam pada itu Chow berkata pertemuan tidak rasmi itu selaras pengumuman kerajaan negeri yang akan memanggil tender terbuka bagi memilih Rakan
Penyampaian Projek bagi membantu pelaksanaan pelan itu mulai 15 Ogos hingga 16 Dis ini.

Beliau berkata sesi penerangan dari semasa ke semasa turut diberi kepada firma perunding dan agensi perbankan selain syarikat konsortium tempatan untuk membolehkan mereka melihat peluang yang ditawarkan dalam pelan berkenaan. - BERNAMA