KUANTAN - Dua pemuda Orang Asli maut selepas motosikal yang ditunggangi dilanggar sebuah kenderaan pacuan empat roda ketika membuat pusingan U di Kilometer 54 Jalan Nenasi-Rompin dekat Pekan, awal hari ini.

Dalam kejadian 12.45 tengah malam itu, Zamri a/l Siatek, 27, terbunuh di tempat kejadian akibat kecederaan parah manakala rakannya Azahar a/l Lamat, 18, meninggal dunia ketika menerima rawatan di Hospital Rompin.

Kedua-dua mangsa tinggal di Kampung Jong, di Pekan.

Ketua Polis Daerah Pekan Supt Yahaya Othman berkata kenderaan pacuan empat roda dari arah Pekan menuju ke Rompin itu dikatakan melanggar motosikal yang ditunggani mangsa yang secara tiba-tiba membuat pusingan U di tempat kejadian.

Beliau berkata, pemandu berusia 43 tahun itu tidak mengalami sebarang kecederaan dan kes disiasat mengikut Seksyen 41(1) Akta Pengangkutan Jalan 1987.- BERNAMA