GEORGE TOWN - Keluarga kepada seorang wanita yang didakwa mualaf, Teoh Cheng Cheng membuat permohonan di Mahkamah Tinggi Syariah bagi menyemak status agamanya.

Anak Teoh, Medelyn Teoh memfailkan permohonannya melalui peguam Wan Faridulhadi Mohd Yusoff pada Selasa.

Menerusi permohonannya, Medelyn berkata ibunya tidak pernah melafazkan syahadah.

Tambah Medelyn, teman lelaki Teoh adalah orang yang bertanggungjawab membuat permohonan menukar agama bagi pihak ibunya ketika mereka merancang untuk berkahwin.

Menurut Medelyn lagi, ibunya bagaimanapun tidak menerima sijil penukaran agama namun MyKad baharunya tertera status agama sebagai Islam.

Wan Faridulhadi berkata, Majlis Agama Islam Pulau Pinang (MAIPP) akan memfailkan afidavit jawapan kira-kira pukul 11 pagi Rabu.

Menurutnya teman lelaki Teoh turut akan hadir sebagai saksi.

Sebelum ini dilaporkan Teoh yang dikenali sebagai Nora Teoh Abdullah memeluk Islam 17 tahun lalu.

Dia mempunyai empat orang anak yang berumur antara 17 hingga 20 tahun.

Anaknya yang sulung dilahirkan hasil perhubungannya dengan seorang lelaki Cina.

Cheng Cheng, seorang pelayan berumur 38 tahun dilaporkan meninggal dunia Sabtu lepas selepas menggantungkan diri di rumahnya di Lebuh Macallum selepas bertengkar dengan teman lelakinya.

Mayat Teoh sepatutnya disemadikan petang semalam mengikut adat Tao, tetapi dihentikan oleh pegawai Jabatan Hal Ehwal Agama Islam Pulau Pinang (JHEAIPP) yang datang menuntutnya mayatnya. -<strong> mStar Online</strong>