GEORGETOWN - Polis sedang mengesan dua lelaki yang menggunakan kereta jenis Perodua Alza berwarna putih kerana disyaki menyamun pelancong warga Hong Kong di Lebuh Pantai, di sini semalam.

Jurucakap polis berkata pada kejadian jam 2.45 petang itu lelaki berumur 50 tahun bersama isterinya sedang bersiar-siar di lokasi kejadian sebelum kereta yang dinaiki suspek menyekat perjalanan mereka.

"Suspek yang berada di tempat duduk penumpang kemudiannya bertanya mangsa orang tempatan atau bukan sebelum menunjukkan kad bertulis 'Polis Malaysia' dan meminta pasport mangsa untuk diperiksa," katanya ketika dihubungi, di sini hari ini.

Beliau berkata suspek selepas itu meminta dompet milik mangsa dengan memberi alasan mahu memeriksa wang yang dibawanya sebelum melarikan pelbagai mata wang asing dianggar bernilai RM5,910.

Katanya pelancong yang sedar dirinya terpedaya cuba merebut kembali dompetnya tetapi suspek pantas memecut kenderaannya menyebabkan mangsa jatuh dan mengalami kecederaan ringan di lutut, tangan kanan dan pipi.

Sementara itu, Ketua Polis Daerah Timur Laut Asisten Komisioner, Mior Faridalatrash Wahid dalam kenyataan menerusi sistem pesanan ringkas mengesahkan kejadian itu.

Beliau meminta orang ramai yang mempunyai maklumat berhubung kenderaan berkenaan membuat laporan di balai polis berdekatan dan kes ini disiasat mengikut Seksyen 394/170 Kanun Keseksaan kerana menyamar sebagai penjawat awam dan menyamun. - BERNAMA