KUALA LUMPUR - Pemuda Gerakan memberi tempoh selama dua hari kepada Parti Keadilan Rakyat (PKR) untuk menyerahkan semua bukti yang kononnya dimiliki parti itu berhubung salah guna kuasa Menteri Besar Selangor, Tan Sri Abdul Khalid Ibrahim kepada Suruhanajaya Pencegahan Rasuah Malaysia (SPRM).

Ketua Pemuda Gerakan, Tan Keng Liang berkata, pihaknya akan membuat laporan polis mengenai perkara itu jika PKR tidak menyerahkan bukti itu kepada SPRM kerana tuduhan yang dibuat ke atas Abdul Khalid itu sesuatu perkara yang amat serius.

"PKR masih enggan membuat laporan kepada SPRM mengenai perkara itu dan mendedahkan segala bukti tersebut. Pemuda Gerakan mendesak PKR melaporkan perkara itu kepada SPRM sebelum pukul 4 petang pada 8 Ogos ini," katanya dalam satu kenyataan media hari ini.

Keng Liang berkata, Pemuda Gerakan percaya tuduhan yang dibuat oleh pimpinan PKR ke atas Menteri Besar Selangor itu perkara yang melibatkan kepentingan awam maka kebenaran mengenainya perlu didedahkan.