KUALA LUMPUR - Majlis Kawalan Tembakau Malaysia (MCTC) memuji langkah Kementerian Kesihatan mewartakan semua Hentian Rehat dan Rawat (R&amp;R) lebuh raya serta laluan pejalan kaki berbumbung di ibu negara sebagai zon larangan merokok.

Presidennya, Dr. Molly Cheah berkata, tindakan itu selaras dengan komitmen Malaysia dalam Konvensyen Rangka-kerja Kawalan Tembakau (FCTC) Pertubuhan Kesihatan Sedunia (WHO) sebelum ini.

“Usaha kerajaan memperluaskan kawasan larangan merokok amat baik tetapi memerlukan kerjasama serta sokongan semua pihak supaya pematuhan dapat dicapai demi melindungi orang ramai daripada ancaman asap rokok terutama golongan kanak-kanak.

“Kajian membuktikan semakin golongan muda dan kanak-kanak tidak terdedah kepada tabiat merokok dan asap rokok, mereka dapat dielak daripada gejala buruk tersebut,” katanya melalui satu kenyataan media hari ini.

Molly bagaimanapun berkata, penguatkuasaan di tempat-tempat tertentu pada masa-masa tertentu tidak mungkin mencapai tujuan tersebut kerana perkara yang lebih penting adalah pematuhan dalam kalangan perokok.

Justeru, beliau meminta pihak pengurusan yang bertanggungjawab ke atas mana-mana kawasan tumpuan orang ramai supaya melatih petugas keselamatan mereka untuk melarang perokok daripada merokok di premis mereka.

Pihak pengurusan juga diminta memperbanyakkan tanda amaran larangan merokok di premis masing-masing untuk membudayakan sikap menghormati peraturan dan hak orang lain untuk persekitaran yang selamat dan sihat.

“Semua pihak perlu menyokong usaha Kementerian Kesihatan menjadikan tabiat merokok suatu yang tidak normal di negara ini,” katanya. - mynewshub.my