Perdana Menteri Datuk Seri Najib Tun Razak menasihatkan orang ramai supaya minum air secukupnya, dan jika boleh, duduk di dalam rumah berikutan jerebu kembali melanda.

"Memandangkan jerebu telah kembali, anda perlu minum air secukupnya dan mengelakkan kegiatan luar yang berat," katanya dalam tweet beliau pada Selasa.

Setakat 6 petang ini, laman web Jabatan Alam Sekitar menunjukkan lima kawasan merekodkan bacaan Indeks Pencemaran Udara (IPU) tidak sihat dengan Banting di Selangor merekodkan bacaan tertinggi 128.

Kawasan lain yang terlibat termasuk Nilai dengan bacaan IPU pada 105, Pelabuhan Kelang (112), Cheras (101) dan Putrajaya (116)

Semalam, Menteri Sumber Asli dan Alam Sekitar Datuk Seri G. Palanivel berkata lingkaran asap jerebu sederhana daripada kebakaran di Wilayah Riau, Sumatera Tengah, Indonesia, dan tiupan angin dari arah barat daya membawa asap jerebu ke kawasan tengah pantai barat semenanjung.

-- BERNAMA