KUALA LUMPUR - Jawatankuasa Bertindak Kuala Lumpur Tak Nak Insinerator (KTI) membidas Menteri Kesejahteraan Bandar, Perumahan dan Kerajaan Tempatan, Datuk Abdul Rahman Dahlan kerana mendakwa KTI membantah pelaksanaan insinerator berasaskan emosi.

KTI dalam satu kenyataan media mendakwa, KTI membantah pelaksanaan incinerator berasaskan fakta-fakta yang kami dapat daripada dokumen `Pre Qualification Questionaire' dan laporan kajian sains dalam negeri atau luar negara.

"Sebagai contoh, KTI telah menunjukkan bau busuk dari Stesen Pemindahan Sisa Taman Beringin bukan diakibatkan oleh sampah tetapi disebabkan oleh kerosakan kemudahan rawatan leachate di Stesen Pemindahan Taman Beringin. Asalkan loji rawatan leachate masih rosak and tidak dikendali dengan baik, masalah bau busuk akan berterusan, dan ini tidak dapat diselesaikan dengan pembinaan insinerator.

"Kedua, KTI menyatakan salah satu sebab pengurangan jumlah incinerator di Jepun daripada 1850 buah pada 1990 kepada 1211 buah pada 2011 ialah peningkatan kadar kitar semula. Fakta ini didapatkan daripada Laporan Tahunan Status Sisa Am Jepun 2011 yang diumumkan pada Mac 2013," dakwanya melalui satu kenyataan media hari ini.

KTI berkata, fakta ketiga penguatkuasaan Seksyen 74 Akta Pengurusan Sisa Pepejal Dan Pembersihan Awam 2007 belum dilaksanakan kerana rakyat Malaysia tidak diwajibkan mengasingkan sampah.

Justeru, katanya, KTI akan mengadakan satu taklimat mengenai hasil tinjauan lawatan penggunaan incinerator di Jepun pada 13 Julai ini di Dewan Taman Mastiara, Jalan 6/18D, Taman Mastiara di sini. - mynewshub.my

&nbsp;