DETROIT - Volkswagen (VW) mengetepikan General Motors (GM) daripada kedudukan sebagai pengeluar automotif kedua terbesar dalam separuh pertama tahun ini, tetapi Toyota dijangka kekal di tempat pertama.

GM mengumumkan menjual 4.92 juta kenderaan dalam tempoh Januari hingga Jun, tetapi VW mengumumkan jualan 4.97 juta unit.

Toyota belum lagi mengumumkan angka jualan separuh pertama dan dijangka berbuat demikian hujung bulan ini. Bagaimanapun, Toyota kekal pengeluar automotif terbesar dunia pada suku pertama dan mengunjurkan menjual 10.1 juta kenderaan tahun ini.

Jualan VW berkembang lebih pantas berbanding GM. Syarikat dari Jerman itu melaporkan jualan global pada separuh pertama naik 5.9 peratus manakala GM mencatat peningkatan 1.4 peratus dalam tempoh sama.

Tahun lalu, Toyota mencatat rekod sebagai pengeluar automotif terbesar dunia dengan jualan 9.98 juta unit. GM di tempat kedua dan ketiga VW.-AP