KUANTAN - Penat lelah empat pekerja asing warga Bangladesh datang ke negara ini bekerja sebagai buruh ladang hanya sia-sia apabila wang simpanan mereka untuk dikirim kepada keluarga di kampung halaman lesap dikebas penyamun bersenjatakan parang malam kelmarin.

Dalam kejadian kira-kira jam 2.40 pagi di rumah pekerja dekat Ladang Bukit Leelau, Paloh Hinai, Pekan itu, keempat-empat pekerja terbabit bukan sahaja kerugian kira-kira RM12,000 malah mereka turut diikat dan diancam.

Ketua Polis Daerah Pekan, Superintendan Yahaya Othman berkata, ketika kejadian, kesemua mangsa yang berusia dalam lingkungan 20 hingga 30an itu sedang nyenyak tidur sebelum dikejutkan suspek yang memecah masuk rumah tersebut.

Menurutnya, mereka diberi amaran supaya tidak melawan sebelum mereka diikat menggunakan wajar dan dikumpulkan dalam sebuah bilik.

“Suspek bertindak menggeledah rumah mangsa sebelum melarikan diri dipercayai dengan menaiki sebuah kenderaan,” katanya kepada pemberita ketika dihubungi, semalam.

Yahaya berkata, mangsa yang ditinggalkan dalam keadaan tangan terikat berjaya membuka ikatan sebelum mendapatkan bantuan.

“Hasil pemeriksaan, mangsa mendapati wang tunai RM6,000 milik mereka yang disimpan untuk dikirim kepada keluarga di kampung lesap.

“Selain wang tunai, dua utas rantai bernilai RM2,500, kad tambah nilai bernilai RM2,000, sebuah telefon bimbit dan ipad dengan anggaran nilai RM1,500 turut dilarikan perompak,” katanya.

Beliau berkata, susulan kejadian, mangsa membuat laporan polis dan siasatan berhubung kes tersebut kini sedang dijalankan.

”Siasatan awal di lokasi kejadian mendapati, suspek dipercayai masuk ke dalam rumah pekerja ladang itu melalui pintu belakang yang diumpil,” katanya.

Yahaya berkata, polis kini menjalankan siasatan lanjut termasuk melancarkan gerakan memburu kesemua suspek.

“Kes tersebut diklasifikasikan sebagai rompakan bersenjata secara berkumpulan dan kini disiasat mengikut Seksyen 395 / 397 Kanun Keseksaan ,” katanya. - <strong>Sinar Harian Online</strong>