KUALA LUMPUR - Kemeriahan sambutan Aidilfitri biasanya dikaitkan dengan tradisi balik kampung terutama bagi warga kota yang bermastautin di bandar.

Namun sebenarnya beraya di bandar juga tidak kurang meriahnya terutama bagi anak jati bandar serta mereka yang tidak dapat pulang beraya di kampung halaman.

Bagi anak jati Kuala Lumpur, Nor Amiza Hamir Hamzah, 24, ibu kota inilah kampung halaman yang menjadi tempat beliau dan anggota keluarga berkumpul untuk menyambut raya.

Nor Amiza yang tinggal di Setapak, berkata beliau menghias rumah dengan pelita dan lampu hiasan setiap kali Aidilfitri terutama seminggu sebelum Syawal menjelma.

"Kami sekeluarga akan pasang pelita di sekeliling rumah untuk rasa 'mood' raya. Walaupun kami hanya beraya di bandar tetapi suasana Aidilfitri tetap dirasai macam di kampung juga," katanya kepada Bernama.

Mengakui sedikit sebanyak cemburu apabila rakan-rakan memuat naik gambar kampung halaman di laman sosial, Nor Amiza bagaimanapun bersyukur dapat beraya bersama sanak-saudara, kerana menurutnya itulah sebenarnya kemeriahan Aidilfitri.

Bagi pegawai bank, Mohd Hakimi Mohd Ramadan, 34, beliau dan saudara-mara beraya di Kajang, Selangor, dengan amalan masak beramai-ramai serta aktiviti kunjung-mengunjung menjadi antara perkara wajib.

Pesara, Muaz Alaudin, 67, pula percaya persediaan Aidilfitri di bandar lebih mudah dilakukan memandangkan ada pasar raya yang tetap dibuka walaupun pada hari raya dan tidak sesak kerana ramai warga kota pulang ke kampung.

"Barangan keperluan hari raya seperti nasi impit, daging dan santan mudah diperoleh di mana-mana pasar raya atau pasar borong. Waktu beginilah lebih mudah nak buat persiapan," katanya.

Pegawai khidmat pelanggan Noor Amanina Shakiran, 27, dari Keningau, Sabah, berkata beliau sudah tiga tahun beraya di ibu kota.

Pernah menitiskan air mata ketika Syawal pertama di Kuala Lumpur, wanita itu berkata beliau kini lebih tenang bahkan seronok bekerja pada hari raya kerana dikelilingi teman sepejabat yang turut sama tidak pulang beraya.

"Apabila bekerja di musim perayaan, jalan raya pasti kosong jadi tidak perlu meredah kesesakan lalu lintas," tambahnya.

Ada juga yang mengambil kesempatan membuat persiapan raya pada saat akhir dengan mengunjungi sekitar Jalan Tuanku Abdul Rahman (TAR) di sini.

Bagi Mohd Saiful Afendi, 28, beliau berbuat demikian atas faktor kekangan masa disebabkan kesibukan bekerja sebelum ini.

Bagi pekerja swasta Rokiah Don, 53, ini kali pertama beliau melakukan persiapan akhir menyambut Aidilfitri kerana tidak pulang ke kampung halaman di Perlis tahun ini.

"Sebelum ini saya membuat persiapan hari raya pada awal Ramadan kerana ingin pulang ke kampung. Tetapi sejak kematian ibu bapa, saya memilih akhir Ramadan untuk melakukan persiapan," jelasnya. - BERNAMA