<strong>Menteri Besar Selangor Tan Sri Khalid Ibrahim kekal sebagai Menteri Besar selepas mendapat perkenan Sultan Selangor dalam mesyuarat Dewan Diraja Selangor hari ini.</strong>

<strong>Perkenan Sultan Sharafuddin Idris Shah itu diberikan baginda selepas baginda berpuas hati, Abdul Khalid masih mendapat sokongan majoriti di dalam Dewan Undangan Negeri (DUN) Selangor.</strong>

"Tuanku memberi perkenan dan membenarkan Menteri Besar yang ada sekarang untuk meneruskan tugasnya," kata beliau dalam sidang media di Bangunan Setiausaha Kerajaan Negeri (SUK) di Shah Alam sebentar tadi.

Beliau berkata perkenan Sultan itu membolehkan beliau menjalankan terus tugas sebagai Menteri Besar sehingga ada perkembangan terbaru dalam kemelut itu.

Abdul Khalid berkata beliau masih mendapat sokongan kukuh empat Exco Kerajaan Negeri dari PAS yang komited tidak meletakkan jawatan serta bersedia terus mematuhi arahan beliau sebagai Menteri Besar.

Keadaan itu secara teknikalnya membolehkan mesyuarat Exco Negeri dijalankan seperti biasa.

"Exco-exco lain yang tidak sokong boleh letak jawatan," katanya.

Menurut beliau lagi, tiada permohonan untuk membubarkan DUN dibuat pada mesyuarat itu dan ia tidak disentuh langsung semasa mengadap baginda.

Menjawab soalan wartawan tentang hala tuju selepas ini, Abdul Khalid berkata beliau akan mempertimbangkan untuk menyertai PAS tetapi kini, beliau sedang memberi tumpuan untuk membersihkan namanya yang telah diburukkan oleh Parti Keadilan Rakyat (PKR).

Abdul Khalid juga tiada cadangan untuk adakan sidang DUN untuk usul undi tidak percaya dibuat.

Bagaimanapun beliau akan mengadap Sultan Sharafuddin sekal lagi jika ada pihak dari Ahli Dewan Undangan Negeri (ADUN) yang mahukan sidang seperti itu. - <strong>MYNEWSHUB.MY</strong>

Oleh :<strong> IBNU K</strong>