KUALA LUMPUR - Malaysia, sebagai sebuah ekonomi terbuka, berharap krisis di Iraq, yang menyebabkan harga minyak meningkat, tidak berlarutan kerana ia akan memberi tekanan kepada negara, kata Datuk Seri Mustapa Mohamed.

Menteri Perdagangan Antarabangsa dan Industri itu berkata krisis itu ada baik dan buruknya memandangkan Malaysia merupakan pengimport dan pengeksport komoditi itu.

"Di satu pihak kita beruntung, tetapi secara amnya kenaikan mengejut harga minyak boleh menjejaskan ekonomi dunia, ia juga boleh mengakibatkan inflasi dan kenaikan Indeks Harga Pengguna (CPI) global.

"Ia juga boleh membawa kepada ekonomi global bergerak perlahan," katanya kepada media selepas pelancaran Forum Pengeksport Muda 2014 di sini hari ini.

Forum itu yang dihadiri lebih 800 peserta, merupakan platform untuk usahawan muda bertemu, bertukar-tukar idea dan memperoleh pengetahuan terperinci mengenai pengalaman belia Malaysia yang berjaya di peringkat global.

"Krisis di Iraq dilihat bukan hanya dalam jangka pendek, malah mungkin memakan masa.

"Tetapi kami berharap ia tidaklah berlarutan sangat kerana sudah agak lama tidak berlaku kenaikan harga yang besar," katanya.

Krisis di Iraq dilaporkan mengakibatkan harga minyak naik mendadak ke tahap paling tinggi dalam tempoh sembilan bulan, namun pakar ekonomi berkata walaupun ekonomi banyak negara Asia akan terjejas, Malaysia sebagai pengeksport minyak, tidak terasa kesannya.

Harga minyak bergerak antara US$105 dan US$115 (RM338 hingga RM370) setong dan Asia, sebagai pengimport besar, mudah terjejas akibat kenaikan mengejut harga minyak itu.

Pakar ekonomi berkata kesan kenaikan sederhana masa kini adalah terhad memandangkan kenaikan mendadak itu belum lagi mencapai tahap mengejutkan.

Harga minyak naik kira-kira empat peratus sejak minggu lalu berikutan pergolakan di Iraq, dengan jenis Brent kini berlegar kira-kira US$113 setong, paling tinggi sejak September 2013. - BERNAMA