BUTTERWORTH - Seorang bayi perempuan berusia 40 hari adalah antara 27 pendatang tanpa izin yang ditahan dalam Operasi 6P di Kampung Bagan Lebai Tahir di sini, awal hari ini.

Pengarah Jabatan Imigresen Pulau Pinang Hasbullah Abdul Rashid berkata 111 rakyat asing yang menghuni kampung berkenaan diperiksa dalam operasi dua jam bermula 12 tengah malam.

Beliau berkata sejumlah 27 orang termasuk sembilan wanita yang diperiksa itu tidak mempunyai dokumen perjalanan diri dan tinggal lebih masa.

"Selain bayi berusia 40 hari itu, kami turut menahan lima kanak-kanak Indonesia dan Myanmar berusia lima hingga 10 tahun yang tidak mempunyai
dokumen," katanya kepada pemberita di sini hari ini.

Beliau berkata operasi itu diadakan berikutan aduan orang ramai yang kurang selesa dengan bilangan rakyat asing yang semakin bertambah di kampung berkenaan.

"Perjumpaan dan dialog antara penduduk dan pemimpin tempatan menyuarakan rasa kurang selesa dengan kehadiran warga asing di kawasan itu dan kami bertindak berdasarkan aduan berkenaan," kata Hasbullah.

Beliau berkata operasi itu disertai 145 anggota terdiri daripada pelbagai agensi.

Kesemua mereka iaitu 17 rakyat Myanmar dan 10 Indonesia berusia antara 40 hari dan 50 tahun itu dibawa ke Pejabat Imigresen Seberang Jaya untuk didokumentasi sebelum dihantar ke Depoh Tahanan Juru. - BERNAMA