KUALA LUMPUR - Pemuda Gerakan membantah kenyataan Menteri di Jabatan Perdana Menteri, Datuk Seri Jamil Khir Baharom di Parlimen bahawa persetujuan bersama kedua-dua ibu dan bapa bukan keperluan untuk penukaran agama anak.

Ketuanya, Tan Keng Liang berkata, Pemuda Gerakan percaya bahawa keputusan untuk menukar agama anak perlu mendapat persetujuan kedua-dua ibu bapa mereka.

“Perkara 12(4) dalam Perlembagaan Persekutuan menetapkan agama individu berusia bawah 18 tahun perlu ditentukan oleh ibu bapa mereka atau penjaganya.

“Pada tahun 2009, Kabinet memutuskan terhadap penukaran unilateral bawah umur iaitu kedua-dua ibu bapa harus bersetuju. Walau bagaimanapun, ia hanya satu keputusan oleh Kabinet dan tidak digubal dalam undang-undang kita,” dakwanya melalui satu kenyataan media hari ini.

Sehubungan itu, Keng Liang menggesa Kabinet menghormati keputusan Kabinet tersebut dan menggubal undang-undang untuk mengelakkan penukaran agama seorang kanak-kanak secara unilateral.

Justeru, katanya, Barisan Nasional (BN) dan pakatan pembangkang perlu bekerjasama untuk menyelesaikan isu yang melampau kepentingan politik tersebut.

Media hari ini melaporkan, persetujuan bersama kedua-dua ibu dan bapa bukan keperluan untuk penukaran agama anak, sebaliknya persetujuan salah satu pihak memadai untuk menukar agama anak.

Jamil Khir dalam jawapan bertulis di Dewan Rakyat, Parlimen dipetik berkata, Putrajaya juga tidak bercadang untuk meminda peruntukan undang-undang berkenaan penukaran agama Islam anak-anak berumur bawah 18 tahun.

Beliau mengambil contoh kes Shamala Sathiyaseelan melawan Dr Jeyaganesh C Mogarajah dan Anor (2004), Mahkamah Persekutuan memutuskan berdasarkan Perkara 12 (4) Perlembagaan Persekutuan, agama anak berumur di bawah 18 tahun boleh ditentukan oleh ibu atau bapa masing-masing. - mynewshub.my