KUALA LUMPUR - Peraturan-Peraturan Kualiti Alam Sekeliling (Udara Bersih) 2014 telah diwartakan oleh Jabatan Peguam Negara pada 4 Jun lalu dan mula berkuatkuasa pada 5 Jun 2014.

Menteri Sumber Asli dan Alam Sekitar, Datuk Seri G.Palanivel berkata, peraturan baharu itu bagi menggantikan Peraturan-Peraturan Kualiti Alam Sekeliling (Udara Bersih) 1978 dan Peraturan-Peraturan Kualiti Alam Sekeliling (Dioksin dan Furan) 2004.

Menurutnya, peraturan baharu itu turut menyaksikan penambahbaikan kepada kaedah penguatkuasaan dan pemantauan bagi memastikan pematuhan secara berterusandalam menguatkuasakan peraturan udara bersih.

Kata beliau, penekanan kepada langkah-langkah pencegahan juga diintegrasikan dalam peraturan tersebut seperti keperluan pemantauan kendiri dan budaya penyelenggaraan secara berterusan dalam kalangan industri.

“Pewartaan dan penguatkuasaan peraturan udara bersih baharu ini akan menjamin pengurusan alam sekitar yang lestari selaras dengan aspirasi negara untuk mencapai tahap negara maju pada tahun 2020.

“Peraturan-Peraturan Kualiti Alam Sekeliling (Udara Bersih) 2014 boleh dirujuk di laman web Jabatan Peguam Negara,” katanya melalui satu kenyataan media hari ini.

Mengulas lanjut, Palanivel berkata, peraturan udara bersih digubal bagi mengawal pelepasan pencemar udara berpunca daripada pelbagai aktiviti perindustrian termasuk loji janakuasa, loji pembakar bahan buangan dan loji pencampuran asfalt.

Menurutnya, pelepasan pencemar udara tersebut merupakan salah satu punca yang boleh menyumbang kepada kemerosotan kualiti udara.

Justeru, katanya, sistem kawalan yang berteknologi tinggi dan berkesan perlu dilaksanakan oleh pihak industri bagi mengawal dan mempertingkatkan kualiti udara demi menjamin kesihatan dan keselamatan orang awam.

Jelasnya, pendekatan baharu yang diguna pakai dalam peraturan itu turut mengambil kira kemajuan teknologi kawalan terkini, standard yang diguna pakai oleh negara serantau dan negara maju.

“Peraturan baharu itu akan dikuatkuasakan oleh Jabatan Alam Sekitar (JAS),” katanya. - mynewshub.my