KUALA LUMPUR - Aliran trafik di beberapa lebuh raya utama di Semenanjung masih terkawal di sebelah pagi.

Jurucakap Pusat Kawalan Trafik Plus Expressway berkata setakat jam 10 pagi, trafik adalah perlahan di Lebuhraya Baru Lembah Klang (NKVE) dari Subang menuju Dataran Prima dan sesak dari Tol Damansara menuju Lebuhraya Sprint dan Kayu Ara.

"Kesesakan ini adalah biasa sahaja, namun esok trafik dijangka meningkat sebab kebanyakan warga kota akan mula pulang ke kampung," katanya kepada Bernama.

Sementara itu jurucakap Lembaga Lebuhraya Malaysia (LLM) berkata aliran trafik di Lebuhraya Kesas dan Lebuhraya Pantai Baru (NPE) turut lancar setakat 10 pagi.

"Buat masa ini trafik perlahan di Lebuhraya Damansara-Puchong (LDP) iaitu di Puchong Perdana ke Puchong Intan," katanya.

Laman Twitter LLM turut melaporkan trafik adalah perlahan sepanjang terowong ke susur Jalan Tun Razak dan Sultan Ismail.

Maklumat trafik terkini boleh didapati dengan menghubungi talian bebas tol PLUSline 1800-88-0000 atau laman Twiter plustrafik. - BERNAMA