KUALA LUMPUR - Kementerian Pembangunan Wanita, Keluarga dan Masyarakat (KPWKM) memberi jaminan untuk meneliti setiap pandangan sebelum memuktamadkan keputusan mengenai kaedah menangani isu golongan gelandangan dan pengemis di ibu negara.

Timbalan Menterinya Datuk Azizah Mohd Dun berkata keputusan itu juga tidak akan bersifat semata-mata menghukum golongan peminta dan pemberi sedekah.

"Kita perlu mendengar pandangan daripada pelbagai pihak seterusnya bincangkan sama ada ini merupakan langkah betul yang akan dilakukan.

"Contohnya, mungkin kita akan tengok sama ada terdapat negara lain yang pernah ambil langkah seperti ini dan jika ada kita akan lihat dari segi hasil dan keberkesanannya," katanya kepada pemberita selepas majlis perasmian World Islamic Economi Forum Social Entrepreneurship Challenge 2014 di sini, hari ini.

Azizah berkata pihak yang berhasrat membantu golongan berkenaan perlu melakukannya mengikut saluran dan kaedah yang betul.

"Kita tidak mahu sekat orang yang mahu memberi bantuan kerana itu adalah sesuatu yang baik, namun perlu ada keputusan ikut prinsip 'win-win situation' agar semua pihak dapat manfaat," jelasnya.

Sebelum ini Menteri Wilayah Persekutuan Datuk Seri Tengku Adnan Tengku Mansor dilaporkan berkata pemberi dan peminta sedekah bakal berdepan hukuman seperti denda apabila undang-undang berkaitan kegiatan mengemis di ibu negara diperketat.

Tengku Adnan berkata langkah itu akan dilaksana di beberapa tempat tumpuan bagi mengurangkan budaya meminta sedekah yang mencemar imej ibu negara.

Jumaat lepas satu mesyuarat antara KPWKM bersama agensi-agensi berkaitan seperti Polis Diraja Malaysia, Agensi Antidadah Kebangsaan, Pihak Berkuasa Tempatan dan Dewan Bandaraya Kuala Lumpur telah diadakan di Putrajaya bagi membincangkan langkah mengatasi masalah peminta sedekah. - BERNAMA