LONDON - Perdana Menteri Britain, David Cameron menggesa Kesatuan Eropah (EU) supaya mengenakan sekatan lebih ketat ke atas Russia berhubung kejadian membabitkan pesawat Penerbangan Malaysia, MH17.

Beliau juga mahukan agar diharamkan perjualan ketenteraan dan mengecam perjanjian Perancis untuk membina dua kapal perang untuk Moscow.

Menteri Luar EU akan mengadakan mesyuarat hari ini untuk memutuskan sama ada untuk memperketatkan langkah sekatan yang ada sekarang ke atas Russia, termasuk larangan perjalanan dan pembekuan aset berikutan kekacauan di Ukraine.

“Kita tidak boleh mengadakan hubungan biasa dengan negara yang bersikap sedemikian,” kata Cameron dalam kenyataannya di parlimen berhubung penerbangan MH17 yang terhempas dan mengakibatkan 298 orang maut.

“Saya berpendapat sudah sampai masanya untuk kita masuk ke fasa ketiga sekatan, sebagai contoh menghentikan jualan ketenteraan dari Eropah. Britain sudah menghentikannya,” kata Cameron.

Britain sudah lama mendesak agar Russia dikenakan sekatan fasa ketiga berhubung krisis di Ukraine. - AFP