<p style="text-align: justify;">KUANTAN - Seorang pelajar lelaki tingkatan tiga dikhuatiri lemas selepas mandi di Air Terjun Sungai Gapoi kira-kira 22 kilometer dari perkampungan Orang Asli Telemong dekat Bentong, petang semalam.</p>
<p style="text-align: justify;">Ketua Polis Daerah Bentong Superintendan Mohamad Nor Mansor berkata Sean Ng, 15, beralamat di Taman Melawati, Kuala Lumpur dikatakan berkelah di situ bersama 11 lagi rakannya.</p>
<p style="text-align: justify;">"Dalam kejadian kira-kira 3 petang itu, mangsa bersama tujuh lagi rakannya dilaporkan terjun ke dalam sungai untuk mandi, bagaimanapun mangsa didapati terus tidak timbul selepas itu.</p>
<p style="text-align: justify;">"Rakan-rakan mangsa yang lain cuba mencarinya namun gagal lalu bertindak meminta bantuan orang awam untuk melaporkan kepada polis," katanya ketika dihubungi Bernama di sini hari ini.</p>
<p style="text-align: justify;">Beliau berkata sebaik aduan diterima, operasi mencari dan menyelamat dilakukan melibatkan 13 anggota polis dan lapan anggota Jabatan Bomba dan Penyelamat.</p>
<p style="text-align: justify;">Sehingga kini, mangsa belum ditemui dan operasi mencari dan menyelamat disambung semula awal pagi tadi. - BERNAMA</p>