KUALA LUMPUR - Syarikat Prasarana Negara Berhad kini dikenali sebagai Prasarana Malaysia Berhad (Prasarana).

Pengarah Urusan Kumpulan Prasarana, Datuk Seri Shahril Mokhtar berkata, pengunaan nama baharu tersebut berkuatkuasa serta merta.

"Permohonan Prasarana untuk pertukaran nama mendapat kelulusan Suruhanjaya Syarikat Malaysia (SSM) bulan lepas.

"Bagaimanapun nama singkatan terus kekal sebagai Prasarana," katanya dalam satu kenyataan media hari ini.

Shahril berkata, nama Prasarana ditukar sejajar dengan status syarikat itu sebagai pemilik aset pelbagai kemudahan pengangkutan awam terbesar negara.

Menurutnya, nama Syarikat Prasarana Negara Berhad kurang sesuai untuk Prasarana yang kini memasuki persada antarabangsa.

Jelasnya, nama baharu Prasarana Malaysia Berhad bukan saja memberi kaitan secara langsung dengan Malaysia, tetapi mencerminkan imej yang lebih dinamik dan agresif.

Prasarana ditubuhkan oleh Kementerian Kewangan pada 1998 dan memulakan operasi secara rasmi pada 2002.

Syarikat itu ditubuhkan untuk mengendali dan mempercepatkan projek-projek infrastruktur awam.

Prasarana kemudiannya diberikan mandat oleh kerajaan Pusat untuk meningkatkan tahap perkhidmatan pengangkutan awam negara. - mynewshub.my