KANO - Kumpulan bersenjata Boko Haram membunuh lebih 50 orang di tiga serangan berasingan termasuk di dua berdekatan Chibok, pekan di mana lebih 200 budak sekolah perempuan diculik kumpulan Islam berkenaan bulan lalu.

Saksi berkata, serangan pertama pada petang Isnin membabitkan 10 maut di perkampungan Shawa, kira-kira tujuh kilometer dari Chibok, di timur laut Negeri Borno.

Kumpulan lelaki bersenjata itu kemudian menyerbu perkampungan berdekatan di Alagarno, lewat kelmarin dengan turut melarikan barangan makanan dan membakar rumah penduduk.

“Ia adalah serangan mengejut," kata seorang penduduk, Haruna Bitrus.

“Mereka mula melepaskan tembakan dan membakar rumah sebelum melarikan diri ke arah hutan. Mereka membunuh 20 penduduk di sini," katanya.

Kebanyakan penduduk yang melarikan diri dari serangan di Alagarno menuju ke Chibok, di mana Boko Haram melarikan 276 budak sekolah pada 14 April lalu dengan 223 lagi masih hilang.

Serangan ketiga dilancarkan kumpulan militan di Chukongudo, berdekatan Tasik Chad, kira-kira jam 1 tengah hari waktu tempatan semalam yang menyebabkan sekurang-kurangnya 25 orang terkorban.

Serangan itu turut memusnahkan lebih 300 rumah apabila suspek militan membakarnya. - AFP