<p style="text-align: justify;">KUALA LUMPUR - Kementerian Dalam Negeri (KDN) tidak pernah melantik `orang tengah' bagi memudahkan urusan permohonan pekerja asing di negara ini.</p>
<p style="text-align: justify;">Ketua Setiausaha KDN, Datuk Mohamad Khalid Shariff berkata, permohonan pekerja asing di Malaysia perlu diuruskan secara terus oleh pihak majikan.</p>
<p style="text-align: justify;">Justeru, katanya, KDN memandang serius tentang kewujudan sindiket atau ejen menawarkan permohonan pekerja asing kepada pihak majikan.</p>
<p style="text-align: justify;">"Jika ada pihak yang mengaku sebagai agen atau wakil KDN, maka ia adalah tidak benar," tegasnya melalui satu kenyataan media hari ini.</p>
<p style="text-align: justify;">Mohamad Khalid berkata, KDN tidak akan berkompromi dan akan mengambil tindakan terhadap mana-mana pihak yang terlibat secara langsung dan tidak langsung dalam kegiatan itu. - mynewshub.my</p>