Tan Sri Yeoh Tiong Lai, iaitu pengasas YTL Corporation merupakan anak kepada Yeoh Cheng Liam, seorang pendatang dari China yang mencuba nasib di Malaysia dengan membuka syarikat kontraktor binaan.

Melalui zaman pemerintahan British yang memberi ‘keistimewaan’ kepada kaum pendatang dalam usaha mengekang kebangkitan semangat nasionalis Melayu, syarikat keluarga Yeoh terus berkembang sehingga Tan Sri Yeoh berjaya mendapat pendidikan tinggi di Australia dan United Kingdom.

Bermula dengan kontrak dengan pihak polis di dua buah negeri pada tahun 1950, syarikat Pembenaan Yeoh Tiong Lai Sdn Bhd terus mendapat projek-projek besar seperti membina bangunan Citibank, Hongkong and Shanghai Bank dan juga Sime Darby, iaitu sebuah syarikat milik kerajaan.

Tanpa saingan hebat dan memandangkan bumiputera masih lagi merangkak mencari tempat di dalam ekonomi negara disebabkan dasar British yang meminggirkan pendidikan terhadap bumiputera, maka perniagaan keluarga Yeoh terus maju tanpa sebarang halangan atau masalah.

Selain pembinaan, syarikat ini juga memiliki perusahaan bijih dan juga kuari.  Dengan kedudukan kewangan yang sedia kukuh dibina sejak zaman pemerintahan British, reputasi YTL menjadi begitu cemerlang pada tahun 1980-an apabila ia berjaya membawa teknologi canggih ke dalam projek pembinaannya.

Kecanggihan itu mendapat perhatian Perdana Menteri pada ketika itu, iaitu Tun Mahathir Mohamad.  Yakin dengan kredibiliti YTL dan tanpa sebarang diskriminasi terhadap minoriti atau semangat perkauman Melayu, kerajaan telah memberi kepercayaan kepada YTL untuk membina hospital di 12 buah kawasan di seluruh Malaysia berjumlah RM840 million.

Selain itu, syarikat itu juga berjaya melobi kontrak kerajaan berjumlah RM112 million untuk membina lapangan terbang di Sibu serta projek perumahan di Perak.  YTL kemudiannya meluaskan skop perniagaannya dengan membeli tanah di sekitar Kuala Lumpur.

Projek terbesar yang melonjakkan YTL sebagai konglomerat besar ialah projek IPP di bawah program penswastaan kerajaan yang berjumlah RM2.5 billion.  Dari situ, YTL kemudiannya menjadi pembekal elektrik ke Singapura pada tahun 1994 dan kemudiannya Zimbabwe pada 1996.

Pada tahun 2013, YTL telah mendapat kontrak kemudahan IT untuk sekolah-sekolah di Malaysia berjumlah RM9 billion yang kemudiannya menjadi kontroversi hangat apabila kelayakan syarikat itu dalam bidang pendidikan dan IT dipersoalkan.

Berdasarkan sejarah pembangunan YTL Corporation ini, maka tidak salah jika dikatakan bahawa anak kepada Tan Sri Yeoh, iaitu Tan Sri Francis Yeoh dalam kenyataannya semalam, telah secara tidak langsung mengakui bahawa bapanya dan dirinya adalah kroni kerajaan apabila menuduh kerajaan sebagai mengamalkan kronisme.

Sejarah YTL itu juga turut dengan sendirinya menafikan tuduhan  Tan Sri Francis  bahawa kerajaan telah mendiskriminasi kaum minoriti di negara ini dari segi pemberian projek.

Walaubagaimanapun, mungkin kerana terlalu tamak dan rasis, maka Tan Sri Francis dalam kenyataannya kepada media semalam merungut bahawa beliau kini terpaksa menumpukan kepada perniagaan di luar negara kerana ‘tidak diberi peluang di dalam negara’.

Beliau juga merungut kerana tidak mendapat sebarang kontrak dari Petronas yang katanya hanya diberikan kepada bumiputera.

Nampaknya, Tan Sri Francis masih merasakan tidak cukup dengan memonopoli pembekalan elektrik tetapi beliau ingin menyertai dan menguasai semua bidang perniagaan tanpa memberi sedikit pun peluang kepada bumiputera.

Baginya, sekiranya bumiputera yang mendapat kontrak kerajaan, maka ia dikira kroni tetapi sekiranya beliau dan keturunannya mendapat kontrak kerajaan, maka ia adalah berdasarkan kredibiliti.

Hakikatnya, kerajaan telah mengambil sikap se-adil mungkin dengan memberi peluang kepada semua.  Memandangkan bumiputera telah ketinggalan jauh akibat dasar-dasar British, maka mereka perlu dibantu dan diberi peluang untuk melangkah secara perlahan-lahan.  Sampai bila bumiputera akan mampu bersaing jika tidak diberi peluang langsung?

Tan Sri Francis, bagaimanapun melihat ini sebagai tidak adil.  Bagi beliau, tidak apa jika bapanya diberi peluang, tetapi peniaga Melayu yang baru saja meningkat dan mampu membuktikan kredibiliti tidak boleh diberi peluang yang sama seperti bapanya dahulu.

Peniaga Melayu juga tidak boleh dibenarkan memonopoli sesuatu sektor, tetapi tidak apa jika beliau yang memonopolinya.