REMBAU - Seorang jurujual maut tercampak ke atas jalan selepas kereta jenis Toyota Camry yang dinaiki bersama dua rakannya terbabit dalam kemalangan di kilometer 236, Projek Lebuhraya Utara Selatan (arah selatan), dekat sini, awal pagi semalam.

Dalam kejadian kira-kira jam 3.30 pagi itu, mangsa, Tee Wei Han, 22, yang cedera parah maut di tempat kejadian, manakala dua rakannya yang cedera dikejarkan ke Hospital Tuanku Jaafar (HTJ) di Seremban bagi rawatan lanjut.

Jurucakap polis berkata, berdasarkan siasatan awal dipercayai kereta yang dinaiki tiga lelaki itu melanggar kenderaan berat, bagaimanapun pihak polis masih belum menerima laporan daripada pemandu kenderaan berkenaan.

“Akibat perlanggaran itu, mangsa tercampak ke atas jalan dan maut di tempat kejadian. Manakala, pemandu serta seorang lagi rakan mangsa kini masih lagi menerima rawatan di HTJ," katanya..

Beliau berkata, saksi kejadian diminta menghubungi bilik gerakan Ibu Pejabat Polis Daerah (IPD) di talian 06-6852222 bagi membantu siasatan. - <strong>Sinar Harian Online</strong>