KUALA LUMPUR - Kesan kadar tol baharu di Kompleks Kastam, Imigresen dan Kuarantin (CIQ), Bangunan Sultan Iskandar, Johor Baharu adalah minimum manakala penduduk yang menggunakan Lebuhraya Penyuraian Timur (EDL) yang menghubungkan tol di CIQ, juga tidak terbeban kerana penggunaan percuma.

Ketua Pengarah Lembaga Lebuhraya Malaysia (LLM), Datuk Ismail Mat Salleh berkata, rakyat berpendapatan rendah tidak dibebankan kerana 95,000 pengguna harian motosikal tidak dikenakan tol di CIQ serta 180,000 kenderaan yang menggunakan laluan EDL dan jalan lingkaran dalam membabitkan keseluruhan 8.6km, juga tidak perlu membayar tol.

Menurutnya, dengan kadar tol baharu ini, kos pengangkutan awam bagi teksi hanya meningkat RM37.40 sebulan bagi seorang penumpang manakala kos pengangkutan bas hanya meningkat RM6 sebulan seorang penumpang.

"Dengan EDL, mengurangkan kesesakan lalu lintas di Johor Baharu dan banyak pembangunan baharu di sekitar kawasan EDL ini," katanya dalam taklimat khas bersama pengurusan tertinggi media massa dan ketua editor di Kompleks Kerja Raya di sini, hari ini.

Kadar tol baharu yang berkuat kuasa 1 Ogos lepas melibatkan kenderaan Kelas 1 hingga Kelas 5 dari kedua-dua arah keluar dan masuk kompleks itu, dengan arah masuk Malaysia, masing-masing RM9.70; RM14.70; RM19.70, RM4.80 dan RM7.80 manakala kadar tol arah keluar adalah RM6.80; RM10.20; RM13.60; RM3.40 dan RM5.50. - BERNAMA