SAO PAULO – Kejohanan Piala Dunia di Brazil nyata mempunyai sisi `gelap’ yang mengejutkan dengan perkataan gigit menjadi kata kuncinya.

Selepas penyerang Liverpool, Luis Suarez menggigit pemain Itali dalam perlawanan menentang Uruguay, perkataan gigit terus menjadi terkenal.

Terbaru seorang peminat pasukan England, cedera selepas telinganya digigit hingga menyebabkan berlaku pendarahan yang banyak, oleh penyokong Uruguay dalam perlawanan antara England menentang Uruguay baru-baru ini.

Mangsa, Robert Farquharson, cedera selepas separuh cuping telinganya robek akibat digigit ketika perlawanan pada minggu lepas itu, namun video mengenainya baru tersebar.

Dalam video itu, mangsa yang dalam ketakutan telah dipegang oleh seorang penyerangnya manakala seorang lagi penyerang berulang kali menendang mangsa.

Beberapa saat kemudian, seorang lelaki telah menggigit telinga Farquharson. Ketika itu orang ramai cuba menolak penyerang terbabit dan keadaan menjadi kecoh.

Kejadian itu dirakamkan oleh Billy Grant dan dia memberitahu The Sunday People bahawa semua orang yang menyaksikan perbuatan tersebut berasa jijik dengan lelaki yang menyerang mangsa.

Dalam pada itu,  bekas penyerang Liverpool, Stan Collymore dalam twitternya memberitahu bahawa dia telah menyaksikan rakaman video itu dan pastinya serangan itu akan menjadi berita besar di England.

Laporan polis telah dibuat namun tiada tangkapan dibuat setakat ini.